### Resumé

En lodsejer har anmodet om en lokalplan for udvidelse af et eksisterende biogasanlæg ved Mølvang i Jelling. I ansøgningen søges der om at udvide fra 60 tons biomasse pr. dag til 340 tons pr. dag. Biomassen består af husdyrgødning, landbrugsafgrøder og restprodukter fra slagteri. Den producerede biogas skal opgraderes og afsættes gennem en gasledning til gasnettet via gasstationen i Jelling. Ansøgningen indeholder også mulighed for at etablere PtX, pyrolyse og anlæg til opsamling af CO2. Projektet kræver udarbejdelse af en lokalplan, et tillæg til kommuneplanen samt miljøvurdering af planerne og projektet.

### Sagsfremstilling

![Figur 1 viser områdets afgrænsning og placering](data:image/jpeg;base64...)

*Figur 1: Kort over lokalplanområdet*

![Figur 2 viser situationsplan](data:image/jpeg;base64...)

*Figur 2: Situationsplan over kommende udvidelse af biogasanlægget.*

Et eksisterende gårdbiogasanlæg, der producerer ca. 3,5 mio. m³ biogas årligt ved brug af husdyrgødning, landbrugsafgrøder og industrielle restprodukter ønsker at udvide. Anlægget er placeret ved [adresse], og ligger på et 2 ha stort område, der primært består af landbrugsjord. Området er omgivet af landbrugsejendomme og landbrugsjord med et beskyttet vandhul i det nordvestlige hjørne og et beskyttet vandløb mod syd.

Biogasanlægget ønskes udvidet, så biomassetonnagen øges fra 60 til 340 ton pr. dag. Konkret ønskes der mulighed for tre nye reaktortanke, opgraderings- og CO2-fangstanlæg samt gasledning til afsætning af gassen. Derudover ønskes der mulighed for pyrolyse og PtX i tilknytning til anlægget.

Der er en eksisterende lokalplan 1299, som er en landzonelokalplan der gælder for det nuværende biogasanlæg. Det er nødvendigt at udarbejde en ny lokalplan til udvidelse af biogasanlægget. Den nye lokalplan vil ligeledes være en landzonelokalplan.

##### **Særlige planmæssige forhold**

I forbindelse med planlægningen og miljøvurdering afklares eventuelle nødvendige miljømæssige afværgeforanstaltnininger, som fx. fast belægning i forhold til grundvandet, beplantningsbælte omkring anlægget samt sikring af vandløb mod syd.

##### **Kommuneplantillæg**

Området er ikke omfattet af kommuneplanen, og der skal derfor udarbejdes et kommuneplantillæg til [adresse] 2025-2037, der udlægger en ramme til tekniske anlæg i form af biogasanlæg.

##### **Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget med miljøkonsekvensvurdering og miljøvurdering er otte uger jævnfør planloven, da miljøkonsekvensvurdering og miljøvurdering er komplekse og omfattende dokumenter, der har særlig interesse for offentligheden.

##### **Overtagelsespligt/Frafaldserklæring**

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

Klima-, Natur og Miljøudvalget orienteres om opstart.

### Historik

**Teknik- og Miljødirektøren indstiller den 3. marts 2025, punkt 42:**

**at** Klima- Natur og Miljøudvalget orienteres om, at det indstilles til Teknisk Udvalg, at udarbejdelse af forslag til lokalplan nr. 1434 og tillæg nr. 6 og miljøvurdering igangsættes.

**Beslutning fra Klima-, Natur- og Miljøudvalget den 3. marts 2025, punkt 42:**

Taget til efterretning.

Naja Lauridsen var fraværende.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1434 og tillæg nr. 6 og miljøvurdering igangsættes.

### Beslutning

Godkendt, idet udvalget ønsker at forvaltningen er særlig opmærksom på vejadgang og trafikudvikling i området.

Matthias Bech stemte imod, idet han ikke tænker placeringen er optimal ifht. trafik og trafikafvikling.